**Vedtægter for Samsø Senior Bridge Klub**

**§ 1. Navn og hjemsted.**

Klubbens navn er Samsø Senior Bridge Klub og klubben er hjemmehørende i Samsø kommune.

Klubben er stiftet den 2. september 2020

**§ 2. Formål.**

Klubbens formål er som en social forening at samle bridgeinteresserede til regelmæssige spilledage og gennem træning og undervisning at fremme kendskabet til og interessen for bridge.

**§ 3. Tilhørsforhold**

Klubben er ikke medlem af Danmarks Bridgeforbund, men spiller efter forbundets regler

**§ 4. Medlemskab.**

Som aktivt medlem kan optages enhver, der er godkendt af bestyrelsen.

Medlemmerne er forpligtet til at overholde klubbens vedtægter og regler og i øvrigtleve op til klubbens formålsbestemmelse.

Indmeldelse skal ske til bestyrelsen. Medlemskab overføres automatisk fra en sæson til næste sæson med mindre det er meldt fra.

Udmeldelse skal ske til bestyrelsen med mindst en måneds varsel til udgangen af en sæson.

**§ 5. Kontingent**

Kontingentet fastsættes af generalforsamlingen. Indbetalingsterminer og opkrævningsform fastsættes af bestyrelsen.

Er et medlem trods påmindelse fortsat i restance kan medlemmet slettes af medlemslisten, uden at dette forelægges generalforsamlingen.

**§ 6. Udelukkelse og eksklusion.**

Et medlem kan udelukkes midlertidigt eller permanent (eksklusion), såfremt vedkommende handler til skade for klubben, eller såfremt vedkommende ikke opfylder sine medlemsforpligtelser.

I sager om udelukkelse har medlemmet krav på at blive hørt, inden bestyrelsen træffer sin afgørelse.

I sager om eksklusion har medlemmet desuden krav på, at sagen endeligt afgøres på førstkommende generalforsamling, og at sagen sættes på dagsordenen som et særligt punkt.

**§ 7. Ordinær generalforsamling**

Generalforsamlingen er klubbens øverste myndighed i alle anliggender.

Ordinær generalforsamling afholdes årligt inden udgangen af september måned.

Indkaldelse med angivelse af dagsorden skal finde sted skriftligt og ved opslag senest 3 uger før generalforsamlingen.

Forslag, som ønskes behandlet på den ordinære generalforsamling skal være indsendt skriftligt til bestyrelsen senest to uger inden generalforsamlingens afholdelse.

Indkomne forslag og det reviderede regnskab kan rekvireres hos bestyrelsen og fremlægges for medlemmerne senest en uge før generalforsamlingen.

Adgang til generalforsamlingen har alle klubbens medlemmer, samt hvem bestyrelsen måtte indbyde. Stemmeret har alle klubbens aktive medlemmer, der ikke er i kontingentrestance.

Der kan ikke stemmes ved fuldmagt.

En rettidigt indvarslet generalforsamling er beslutningsdygtig uanset de fremmødtes antal.

**§ 8. Dagsorden**

Dagsorden for den ordinære generalforsamling skal mindst omfatte følgende punkter:

1. Valg af dirigent og referent
2. Bestyrelsens beretning for det forløbne år.
3. Godkendelse af det reviderede regnskab
4. Indkomne forslag
5. Godkendelse af budget og Fastsættelse af kontingent
6. Valg af formand (ulige år)
7. Valg af kasserer og sekretær (lige år)
8. Valg af øvrige bestyrelsesmedlem (ulige år)
9. Valg af suppleanter (lige/ulige år)
10. Valg af revisor og revisorsuppleant (lige/ulige år)
11. Eventuelt

**§ 9. Generalforsamlingens ledelse**.

Generalforsamlingen ledes af en dirigent, der vælges af generalforsamlingen, og som ikke er medlem af bestyrelsen.

Beslutninger træffes ved almindeligt flertal. Dog kræver vedtægtsændringer og beslutning om klubbens opløsning kvalificeret flertal, jf. § 15.

Afstemninger skal foretages skriftligt, såfremt fem medlemmer forlanger det og altid ved personvalg mellem flere kandidater.

Der udfærdiges et referat over generalforsamlingens beslutninger. Referatet godkendes og underskrives af dirigenten.

**§ 10. Ekstraordinær generalforsamling**.

Ekstraordinær generalforsamling kan til enhver tid indkaldes af bestyrelsen.

Ekstraordinær generalforsamling skal indkaldes, når mindst en femtedel af klubbens stemmeberettigede medlemmer skriftligt over for bestyrelsen fremsætter ønske herom med angivelse af det emne, som ønskes behandlet.

Generalforsamlingen skal afholdes senest fireuger efter begæringens modtagelse.

For så vidt angår krav til indkaldelsen, mødets ledelse, afstemninger m.m. gælder de samme bestemmelser som for den ordinære generalforsamling.

**§ 11. Bestyrelsen.**

Bestyrelsen er klubbens daglige ledelse og repræsenterer klubben i alle forhold.

Valgbare til bestyrelsen er alle medlemmer, der er fyldt 15 år og som ikke er i bestyrelsen af andre Bridge Klubber. Bestyrelses medlemmer må ikke være gift med hinanden.

Bestyrelsen består af mindst 3 medlemmer, en formand, en sekretær og kasserer samt yderligere 1 bestyrelsesmedlem og 2 suppleanter alle vælges for 2 år ad gangen.

Bestyrelsen fastsætter selv sin forretningsorden, der føres en protokol over bestyrelsens forhandlinger.

Det er bestyrelsens ansvar at udpege spilleledere.

Der afholdes bestyrelsesmøder mindst 2 gange årligt. Suppleanter og spilleledere har ret til at deltage i bestyrelsesmøder, dog uden stemmeret.

**§ 12. Regnskab**

Klubbens regnskabsår er 1/9 til 31/8. Regnskabet fremlægges på den ordinære generalforsamling til godkendelse og skal være forsynet med revisorens påtegning og underskrift. Regnskabet fremlægges for klubbens medlemmer senest en uge inden den ordinære generalforsamling.

**§ 13. Revision**

På den ordinære generalforsamling vælges for to år ad gangen en revisor og en revisorsuppleant.

Revisoren skal hvert år gennemgå regnskabet og påse, at beholdningerne er til stede.

**§ 14. Tegning og hæftelse**

Klubben tegnes af formanden. Ved økonomiske dispositioner over kr. 5.000 eller ved lånoptagning kræves dog underskrift af formand og kasserer i forening.

Der påhviler ikke klubbens medlemmer nogen personlig hæftelse for de forpligtelser, som påhviler klubben.

**§ 15. Vedtægtsændringer og Opløsning**

Ændringer af vedtægterne kan ske på en generalforsamling, når mindst to tredjedele af de afgivne stemmer er for forslaget.

Bestemmelse om klubbens opløsning kan kun ske på en særligt indkaldt ekstraordinær generalforsamling. For at denne er beslutningsdygtig kræves, at mindst to tredjedele af klubbens stemmeberettigede medlemmer er til stede.

For at forslaget kan vedtages, kræves, at mindst to tredjedele af de afgivne stemmer er for forslaget. Opnås et sådant flertal på en ekstraordinær generalforsamling der ikke er beslutningsdygtig, indkaldes til en ny ekstraordinær generalforsamling, hvor beslutning kan træffes med ovennævnte stemmeflerhed, uanset de fremmødtes antal.

Eventuel formue, skal tilgå en almennyttig dansk forening.

Vedtaget på generalforsamlingen d. 2/9-2020

Einer Madsen Anne Marie Jensen Jenny Bissø

Formand Bestyrelsesmedlem Bestyrelsesmedlem